《食河豚》
宋代·周晞稷

君不见楚王渡东萍如日，剖而食之甜似蜜。
河魨本自食杨花，花结浮萍萍结实。
又不见越王食鱠遗其馀，中流化作王馀鱼。
河魨本是当年物，尚带西子胸前酥。
春红摇摇波头暖，蒌蒿蒙茸芦笋短。
嫩肥初破鳖裙重，腻白细挑羊脑满。
嗟予二年留江城，嗜此不去迟吾行。
鲈鲜便觉官可弃，雁美却得人呼卿。
邻翁劝我知机早，有毒伤人如鸩鸟。
世间万事是机穽，此外伤人亦非少。
我生有命悬乎天，饱死终胜饥垂涎。
君看子美牛炙严武尤可怜。

作者简介：广德人，字希稷。高宗绍兴二年进士。知昆山县，政平讼简，民为感悦。有《清閟集》。